CELEX: 62020TN0490
Language: lv
Date: 2018-08-02 00:00:00
Title: Lieta T-490/20: Prasība, kas celta 2020. gada 2. augustā – CH un CN/Parlaments

5.10.2020   
            
            
               LV
            
            
               Eiropas Savienības Oficiālais Vēstnesis
            
            
               C 329/18
            
         
      Prasība, kas celta 2020. gada 2. augustā – CH un CN/Parlaments
      (Lieta T-490/20)
      (2020/C 329/36)
      Tiesvedības valoda – franču
      
         Lietas dalībnieki
      
      
         Prasītāji: CH un CN (pārstāvis: C. Bernard-Glanz, advokāts)
      
         Atbildētājs: Eiropas Parlaments
      
         Prasījumi
      
      Prasītāju prasījumi Vispārējai tiesai ir šādi:
      
                  —
               
               
                  atzīt viņu prasības pieteikumu par pieņemamu;
               
            
                  —
               
               
                  atcelt apstrīdētos lēmumus, jo tajos nav pausta galīga nostāja par pārmestās psiholoģiskās vardarbības faktu patiesumu;
               
            
                  —
               
               
                  piespriest atbildētājam izmaksāt katram no viņiem naudas summu 5 000 EUR apmērā ex aequo et bono kā atlīdzību par morālo kaitējumu, kas ir nodarīts saprātīga termiņa pārsniegšanas dēļ, pieskaitot nokavējuma procentus līdz summas pilnīgai samaksai;
               
            
                  —
               
               
                  piespriest atbildētājam izmaksāt katram no viņiem naudas summu 100 000 EUR apmērā ex aequo et bono kā atlīdzību par morālo kaitējumu, kas ir nodarīts ar to, ka nav pausta galīga nostāja par pārmestās psiholoģiskās vardarbības faktu patiesumu, pieskaitot nokavējuma procentus līdz summas pilnīgai samaksai;
               
            
                  —
               
               
                  piespriest atbildētājam atlīdzināt tiesāšanās izdevumus.
               
            
         Pamati un galvenie argumenti
      
      Pamatojot prasību par Parlamenta 2019. gada 13. septembra lēmumiem, kuros šīs iestādes institūcija, kas ir pilnvarota slēgt darba līgumus, atbildot uz viņu lūgumiem sniegt palīdzību, nav paudusi galīgu nostāju par pārmestās psiholoģiskās vardarbības faktu patiesumu, prasītāji izvirza divus pamatus.
      
                  1.
               
               
                  Pirmais pamats attiecas uz pienākuma sniegt palīdzību neizpildi un Eiropas Savienības Civildienesta noteikumu (turpmāk tekstā – “Civildienesta noteikumi”) 24. panta pārkāpumu, jo, nepaužot galīgu nostāju attiecībā uz pārmestās psiholoģiskās vardarbības faktu pastāvēšanu, Parlamenta institūcija, kas ir pilnvarota slēgt darba līgumus, nav pildījusi tai saistošo pienākumu sniegt palīdzību.
               
            
                  2.
               
               
                  Otrais pamats attiecas uz rūpības pienākuma neizpildi un labas pārvaldības principa neievērošanu, kā arī tiesību uz cilvēka cieņu un Eiropas Savienības Pamattiesību hartas 1. un 31. panta pārkāpumu, jo, nepaužot galīgu nostāju attiecībā uz pārmestās psiholoģiskās vardarbības faktu pastāvēšanu, Parlamenta institūcija, kas ir pilnvarota slēgt darba līgumus, nav ievērojusi labas pārvaldības principu un nav pildījusi savu rūpības pienākumu, šādi pārkāpdama prasītāju cilvēka cieņu.